Direktiva Komisije

z dne 14. decembra 1978

o spremembi Direktive 77/535/EGS o približevanju zakonodaj držav članic v zvezi z metodami vzorčenja in analize gnojil

(79/138/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 76/116/EGS z dne 18. decembra 1975 o približevanju zakonodaj držav članic v zvezi z gnojili [1] in zlasti člena 9(2) Direktive,

ker Direktiva Komisije 77/535/EGS [2] določa uradne kontrole gnojil EGS zaradi preverjanja skladnosti z zahtevami, določenimi na podlagi predpisov Skupnosti glede kakovosti in sestave gnojil; ker bi bilo to direktivo treba spremeniti tako, da se dodajo tri nove analitske metode;

ker so ukrepi, predvideni s to direktivo, v skladu z mnenjem Odbora za prilagajanje tehničnemu napredku direktiv, ki se nanašajo na odpravljanje tehničnih ovir v trgovini z gnojili,

SPREJELA NASLEDNJO DIREKTIVO:

Člen 1

Priloga II k Direktivi 77/535/EGS se spremeni tako, da se za metodo 5.1 dodajo metode 5.2, 5.3 in 5.4, kakor so navedene v Prilogi k tej direktivi.

Člen 2

1. Države članice sprejmejo zakone in druge predpise, potrebne za uskladitev s to direktivo, najpozneje do 1. aprila 1979. O tem takoj obvestijo Komisijo.

2. Po notifikaciji te direktive države članice Komisijo dovolj zgodaj, da ta lahko predloži svoje pripombe, obvestijo o vseh osnutkih zakonov in drugih predpisov, ki jih nameravajo sprejeti na področju, ki ga ureja ta direktiva.

Člen 3

Ta direktiva je naslovljena na države članice.

V Bruslju, 14. decembra 1978

Za Komisijo

Étienne Davignon

Član Komisije

[1] UL L 24, 30.1.1976, str. 21.

[2] UL L 213, 22.8.1977, str. 1.

--------------------------------------------------

PRILOGA

Metoda 5.2

DOLOČANJE VSEBNOSTI SKUPNEGA MAGNEZIJA

1. NAMEN

V tem dokumentu je opredeljen postopek določanja vsebnosti skupnega magnezija.

2. PODROČJE UPORABE

Izključno za gnojilo magnezijev amonnitrat, za katero je v Prilogi IA k Direktivi Sveta 76/116/EGS z dne 18. decembra 1975 določena navedba vsebnosti skupnega magnezija.

3. PRINCIP

Raztapljanje magnezija, ki ga vsebuje testni vzorec, v vreli kislini.

Prva titracija Ca in Mg z EDTA v navzočnosti eriokrom črnega T. Druga titracija Ca z EDTA v navzočnosti kalceina ali kalcon-karbonske kisline. Določitev magnezija iz razlike.

4. REAGENTI

Destilirana ali demineralizirana voda

4.1 Standardna 0,05-molarna raztopina magnezija.

Odtehtajte 2,016 g magnezijevega oksida analitske čistote, ki ste ga pred tem dve uri žarili pri 600 °C. Dajte ga v čašo s 100 ml vode. Primešajte 120 ml približno 1 N solne kisline. Po raztapljanju raztopino kvantitativno prenesite v litrsko merilno bučko, dopolnite z vodo do oznake in premešajte.

Preverite koncentracijo raztopine z gravimetričnim obarjanjem amonij-magnezijevega fosfata.

1 ml raztopine mora vsebovati 1,216 mg Mg (= 2,016 mg MgO).

4.2 0,05-molarna raztopina EDTA

Odtehtajte 18,61 g dinatrijeve soli etilendiamintetraocetne kisline dihidrata (C1OH14N2Na2O8·2H2O), dajte ga v litrsko čašo in raztopite v 600 do 800 ml vode. Raztopino kvantitativno prenesite v litrsko merilno bučko. Dopolnite prostornino do oznake in premešajte. To raztopino preverite z raztopino (4.1) tako, da vzamete 20 ml slednje in jo titrirate po analitskem postopku 7.4.1.

1 ml raztopine EDTA mora ustrezati 1,216 mg Mg ali 2,016 mg MgO in 2,004 mg Ca ali 2,804 mg CaO (glej opombi 9.1 in 9.6).

4.3 0,05-molarna standardna raztopina kalcija

Odtehtajte 5,004 g suhega čistega kalcijevega karbonata. Dajte ga v čašo s 100 ml vode. Postopno primešajte 120 ml približno 1 N solne kisline.

Segrejte do vrelišča, da bi odstranili ogljikov dioksid, ohladite, kvantitativno prenesite v litrsko merilno bučko, prostornino dopolnite z vodo in premešajte. To raztopino preverite z raztopino EDTA (4.2) po analitskem postopku 7.4.2. 1 ml te raztopine mora vsebovati 2,004 mg Ca (= 2,804 mg CaO) in ustrezati 1 ml 0,05-molarne raztopine EDTA.

4.4 Indikator kalcein

V terilnici previdno zmešajte 1 g kalceina s 100 g natrijevega klorida. Uporabite 10 mg te zmesi. Indikator spremeni barvo iz zelene v oranžno. Titracijo je treba izvajati, dokler ne nastane oranžna barva, v kateri ni več zelenih odtenkov.

4.5 Indikator kalcon-karbonska kislina

V 100 ml metanola raztopite 400 mg kalcon-karbonske kisline. Uporabite tri kapljice te raztopine. Ta indikator se spremeni iz rdeče v modro in titracijo je treba izvajati, dokler ne nastane modra barva, v kateri ni več rdečih odtenkov.

4.6 Indikator eriokrom črno T

Raztopite 300 mg eriokrom črnega T v mešanici 25 ml propanola-1 in 15 ml trietanolamina. Uporabite tri kapljice te raztopine. Ta indikator se spremeni iz rdeče v modro in titracijo je treba izvajati, dokler ne nastane modra barva, v kateri ni več rdečih odtenkov. Indikator spremeni barvo le v navzočnosti magnezija. Po potrebi dodajte 0,1 ml standardne raztopine 4.1. Kadar sta navzoča kalcij in magnezij, EDTA najprej tvori kompleks s kalcijem in nato z magnezijem. V tem primeru določimo oba elementa hkrati.

4.7 Kalijev cianid

2 % vodna raztopina KCN.

4.8 Raztopina kalijevega hidroksida in kalijevega cianida

V vodi raztopite 280 g KOH in 66 g KCN, dopolnite prostornino do enega litra in premešajte.

4.9 Pufrska raztopina pH = 10,5

V 200 ml vode raztopite 33 g amonijevega klorida, dodajte 250 ml amonijaka (d = 0,91), dopolnite prostornino do 500 ml z vodo in premešajte. Redno preverjajte pH te raztopine.

4.10 Razredčena solna kislina 1:1

En volumski del solne kisline (gostota 1,18) in en volumski del vode.

4.11 5 N raztopina natrijevega hidroksida

5. APARATURE

5.1 Magnetni ali mehanski mešalec.

5.2 pH-meter.

5.3 500- in 1000-mililitrske merilne bučke.

5.4 300-mililitrske čaše.

6. PRIPRAVA VZORCA

Glej metodo 1.

7. POSTOPEK

7.1 Vzorec

Odtehtajte 5 g pripravljenega vzorca na 1 mg natančno in ga dajte v 500-mililitrsko merilno bučko.

7.2 Raztopina

Dodajte približno 200 ml vode in 20 ml solne kisline (4.10) ter pustite vreti pol ure. Ohladite, dopolnite z vodo do oznake, premešajte in filtrirajte.

7.3 Kontrolni test

Opravite določitev na alikvotnih deležih raztopin (4.1) in (4.3) tako, da je razmerje Ca/Mg enako razmerju, ki se pričakuje za vzorec.

Vzemite (a) ml standardne raztopine (4.3) in (b – a) ml standardne raztopine (4.1).

(a) in (b) pomenita število ml raztopine EDTA, ki se uporabi v dveh titracijah pri analizi vzorca. Ta postopek je pravilen le, če so standardne raztopine EDTA, kalcija in magnezija ekvivalentne (enakih koncentracij). Če ni tako, je treba narediti ustrezne popravke.

7.4 Določanje

7.4.1 Titracija v navzočnosti eriokrom črnega T

Odpipetirajte 50 ml [1] raztopine za analizo v 300-mililitrsko čašo. Nevtralizirajte presežek kisline s 5 N raztopino natrijevega hidroksida (4.11), pri tem pa uporabite pH-meter. Razredčite z vodo do 100 ml. Dodajte 5 ml pufrske raztopine (4.9). Izmerjeni pH mora biti 10,5 + 0,1. Dodajte 2 ml raztopine kalijevega cianida (4.7) in tri kapljice indikatorja eriokrom črno T (4.6). Titrirajte z raztopino EDTA (4.2) in rahlo mešajte z mešalcem (5.1). (Glej 9.2, 9.3 in 9.4.) Naj bo "b" število ml 0,05-molarne raztopine EDTA.

7.4.2 Titracija v navzočnosti kalceina ali kalcon-karbonske kisline

V 300-mililitrsko čašo odpipetirajte alikvotni delež raztopine za analizo, enak zgoraj navedenemu deležu za titracijo. Nevtralizirajte presežek kisline s 5 N raztopino natrijevega hidroksida (4.11), pri tem pa uporabite pH-meter. Razredčite z vodo do približno 100 ml. Dodajte 10 ml raztopine KOH/KCN (4.8) in indikator (4.4) ali (4.5). Rahlo premešajte in titrirajte z raztopino EDTA. (Glej opombe 9.2, 9.3 in 9.4.) Naj bo "a" število ml 0,05-molarne raztopine EDTA.

8. IZRAŽANJE REZULTATA

Rezultat analize se izrazi kot odstotek MgO ali Mg.

8.1 % MgO v gnojilu =

× T

M

ali

% Mg v gnojilu =

× T′

M

Če je moč raztopine EDTA natančno 0,05 M, je T = 0,2016 in T' Mg = 0,1216.

M = masa vzorca, izražena v gramih, v alikvotnem delu vzorca.

9. OPOMBE

Glej metodo 5.1.

Metoda 5.3

DOLOČANJE MAGNEZIJA, TOPNEGA V VODI

1. NAMEN

V tem dokumentu je opredeljen postopek določanja magnezija, topnega v vodi.

2. PODROČJE UPORABE

Izključno za gnojila, za katera je v Prilogi IA k Direktivi 76/116/EGS določena navedba magnezija, topnega v vodi.

3. PRINCIP

Raztapljanje vzorca v vreli vodi. Določitev koncentracije magnezija z atomsko absorpcijsko spektrofotometrijo.

4. REAGENTI

Destilirana ali demineralizirana voda enake kakovosti

4.1 Solna kislina, 1 N raztopina (približno)

4.2 Solna kislina, 0,5 N raztopina

4.3 Standardna raztopina magnezija: raztopite 1,013 g magnezijevega sulfata (MgSO4·7H2O) analitske čistote v 0,5 N raztopini solne kisline (4.2) in razredčite z isto kislino do 100 ml.

1 ml te raztopine vsebuje 1 mg magnezija (Mg).

ali

Odtehtajte 1,658 g magnezijevega oksida analitske čistote, ki ste ga pred tem dve uri žarili pri 600 °C. Dajte ga v čašo s 100 ml vode in 120 ml približno 1 N solne kisline (4.1). Ko dobite raztopino, jo kvantitativno prenesite v litrsko merilno bučko, dopolnite do oznake z vodo in premešajte.

1 ml te raztopine vsebuje 1 mg magnezija (Mg).

4.4 Raztopina stroncijevega klorida: raztopite 75 g stroncijevega klorida (SrCl2·6H2O) v 0,5 N raztopini solne kisline (4.2) in razredčite z istim topilom do 500 ml.

5. APARATURE

5.1 Atomski absorpcijski spektrofotometer z magnezijevo žarnico (285,2 nm).

5.2 Merilne pipete 5, 10, 20, 25 in 30 ml.

5.3 Merilne bučke 100, 200, 500 in 1000 ml.

6. PRIPRAVA VZORCA

Glej metodo 1.

7. POSTOPEK

7.1 Vzorec

5 g vzorca, odtehtanega na 0,001 natančno, dajte v 500-mililitrsko merilno bučko.

7.2 Raztopina

Dodajte približno 300 ml vode in raztopino pustite vreti pol ure. Ohladite, dopolnite z vodo do oznake, premešajte in filtrirajte.

7.3 Priprava raztopine vzorca

7.3.1 Če je ugotovljena vsebnost magnezija (MgO) v gnojilu večja od 10 %, z merilno pipeto prenesite 25 ml filtrata (7.2) v 100-mililitrsko merilno bučko, dopolnite do oznake z vodo in premešajte.

7.3.2 Z merilno pipeto prenesite 10 ml filtrata (7.2) ali razredčenega filtrata (7.3.1) v 200-mililitrsko merilno bučko in do oznake dopolnite z 0,5 N raztopino solne kisline (4.2).

7.3.3 Razredčite raztopino (7.3.2) z 0,5 N raztopino solne kisline (4.2), da dobite koncentracijo v merilnem območju spektrofotometra. Končna raztopina mora vsebovati 10 % v/v raztopine stroncijevega klorida (4.4).

7.4 Priprava slepe raztopine

Pripravite slepo raztopino, iz katere je izločen le vzorec.

7.5 Priprava standardne raztopine za umerjanje

Pripravite najmanj pet referenčnih raztopin z naraščajočo koncentracijo, ki ustrezajo optimalnemu merilnemu območju spektrofotometra, tako da razredčite standardno raztopino (4.3) z 0,5 N raztopino solne kisline (4.2).

Končne raztopine morajo vsebovati 10 % v/v raztopine stroncijevega klorida (4.4).

7.6 Merjenje

Nastavite spektrofotometer (5.1) na valovno dolžino 285,2 nm. Trikrat zapored razpršujte standardne raztopine (7.5), raztopino vzorca (7.3) in slepo raztopino (7.4) ter med vsakim razprševanjem sperite instrument z destilirano vodo. Narišite umeritveno krivuljo, pri tem pa uporabite povprečne absorbance kot ordinate in ustrezne koncentracije magnezija v μg/ml kot abscise. Iz umeritvene krivulje določite koncentracijo magnezija v vzorcu in slepi raztopini.

8. IZRAČUN REZULTATOV

Izračunajte vsebnost magnezija (Mg) ali magnezijevega oksida (MgO) (faktor pretvorbe je 1,66) v vzorcu glede na referenčne raztopine in ob upoštevanju slepe raztopine. Rezultat izrazite v odstotkih.

Metoda 5.4

DOLOČANJE VSEBNOSTI SKUPNEGA MAGNEZIJA

1. NAMEN

V tem dokumentu je opredeljen postopek določanja vsebnosti skupnega magnezija.

2. PODROČJE UPORABE

Izključno za gnojilo magnezijev amonnitrat, za katero je v Prilogi IA k Direktivi 76/116/EGS določena navedba vsebnosti skupnega magnezija.

3. PRINCIP

Raztapljanje vzorca v vreli razredčeni kislini. Določitev magnezija z atomsko absorpcijsko spektrofotometrijo.

4. REAGENTI

Destilirana ali demineralizirana voda enake kakovosti.

4.1 Raztopina solne kisline (1:1): razredčite en volumski del solne kisline (d = 1,18) z enim volumskim delom vode.

4.2 Solna kislina, 1 N raztopina (približno)

4.3 Solna kislina, 0,5 N raztopina.

4.4 Standardna raztopina magnezija: raztopite 1,013 g magnezijevega sulfata (MgSO4·7H2O) analitske čistote v 0,5 N solni kislini (4.3)

ter razredčite z isto kislino do 100 ml.

1 ml te raztopine vsebuje 1 mg magnezija (Mg).

ali

Odtehtajte 1,658 g magnezijevega oksida, ki ste ga pred tem dve uri žarili pri 600 °C. Dajte ga v čašo s 100 ml vode in 120 ml približno 1 N solne kisline (4.2). Ko dobite raztopino, jo kvantitativno prenesite v litrsko merilno bučko, dopolnite do oznake z vodo in premešajte.

1 ml te raztopine vsebuje 1 mg magnezija (Mg).

4.5 Raztopina stroncijevega klorida: raztopite 75 g stroncijevega klorida (SrCl2·6H2O) v 0,5 N raztopini solne kisline (4.3) in razredčite z istim topilom do 500 ml.

5. APARATURE

5.1 Atomski absorpcijski spektrofotometer z magnezijevo žarnico (285,2 nm).

5.2 Merilne pipete 5, 10, 20, 25 in 30 ml.

5.3 Merilne bučke 100, 200, 500 in 1000 ml.

6. PRIPRAVA VZORCA

Glej metodo 1.

7. POSTOPEK

7.1 Vzorec

5 g vzorca, odtehtanega na 0,001 g natančno, dajte v 500-mililitrsko merilno bučko.

7.2 Raztopina

Dodajte približno 200 ml vode, 20 ml raztopine solne kisline (4.1) in raztopino pustite vreti pol ure. Ohladite, razredčite do oznake, premešajte in filtrirajte.

7.3 Priprava raztopine vzorca

7.3.1 Če je navedena vsebnost magnezija (MgO) v gnojilu večja od 10 %, z merilno pipeto prenesite 25 ml filtrata (7.2) v 100-mililitrsko bučko, dopolnite do oznake z vodo in premešajte.

7.3.2 Z merilno pipeto prenesite 10 ml filtrata (7.2) ali razredčenega filtrata (7.3.1) v 200-mililitrsko merilno bučko in dopolnite do oznake z 0,5 N raztopino solne kisline (4.3).

7.3.3 Razredčite to raztopino (7.3.2) z 0,5 N raztopino solne kisline (4.3), da dobite koncentracijo v merilnem območju spektrofotometra.

Končna raztopina mora vsebovati 10 % v/v raztopine stroncijevega klorida (4.5).

7.4 Priprava slepe raztopine

Pripravite slepo raztopino, iz katere je izločen le vzorec.

7.5 Priprava standardne raztopine za umerjanje

Pripravite najmanj pet referenčnih raztopin z naraščajočo koncentracijo, ki ustrezajo optimalnemu merilnemu območju spektrofotometra, tako da razredčite standardno raztopino (4.4) z 0,5 N raztopino solne kisline (4.3).

Končne raztopine morajo vsebovati 10 % v/v raztopine stroncijevega klorida (4.5).

7.6 Merjenje

Nastavite spektrofotometer (5.1) na valovno dolžino 285,2 nm. Trikrat zapored razpršujte standardno raztopino (7.5), raztopino vzorca (7.3) in slepo raztopino (7.4) ter med vsakim razprševanjem sperite instrument z destilirano vodo. Narišite umeritveno krivuljo, pri tem pa uporabite povprečne absorbance kot ordinate in ustrezne koncentracije magnezija v μg/ml kot abscise. Iz umeritvene krivulje določite koncentracijo magnezija v vzorcu in slepi raztopini.

8. IZRAČUN REZULTATOV

Izračunajte količino magnezija (Mg) ali magnezijevega oksida (MgO) (faktor pretvorbe 1,66) v vzorcu glede na referenčne raztopine in ob upoštevanju slepe raztopine. Rezultat izrazite v odstotkih.

[1] Pri titraciji ne smemo bistveno preseči 25 ml raztopine EDTA, sicer je treba zmanjšati volumen alikvotnega deleža. Vendar pa se lahko tudi poveča.

--------------------------------------------------